Easee inngår samarbeid med svensk bilgigant og lanserer ny lader 
Easee skal sammen med svenske Polestar utvikle ny teknologi som gjør det mulig å varme opp huset ditt med strøm fra elbilen.  Natt til fredag norsk tid lanserte Easee sammen med den svenske Volvo-eide bilprodusenten Polestar et rykende ferskt samarbeid som skal utvikle ny teknologi. Det skjedde på scenen i Los Angeles. Teknologien det er snakk om er «Vehicle-to-grid», også kjent som V2G-teknologi, som skal gjøre det mulig å ikke bare lade bilen, men også føre strøm tilbake til strømnettet. Tanken er at bilbatteriene kan kobles på huset og slik avlaste strømnettet når strømtrykket er stort og strømmen dyr.  Her skal Easee bidra inn med nye ladere som støtter V2G-teknologi. Disse er foreløpig under utvikling og kommer i løpet av 2024.  Kommunikasjonssjef Martin Langeland i Easee er svært optimistisk med tanke på de dørene som teknologien åpner.  – V2G er en av flere spennende muligheter for hvordan vi kan sikre at elbilen blir en del av løsningen og ikke problemet for strømnettet vårt. Det er svært nyttig og interessant å jobbe tett med flere viktige aktører som dekker hele økosystemet i et pilotprosjekt hvor vi får jobbet tett, delt erfaringer og samlet data, sier han til Aftenbladet. Ny lader i løpet av 2024 Easee har det siste året gjennomgått svært turbulente tider med salgsnekt fra det svenske Elsäkerhetsverket, oppsigelser og rokeringer på toppen av selskapet. Den mye omtalte salgsnekten vil i løpet av høsten få en endelig konklusjon, når Förvaltningsdomstolen i Sverige legger fram sin dom.  I mellomtiden har Easee fått seg flere nye svenske venner. For i samarbeidet med Polestar bidrar også Svenska Kraftnät, det lokale nettselskapet Göteborg Energi Nät og strømleverandøren Vattenfall Eldistribution. I tillegg vil Chalmers University of Technology bistå som forskningspartner.  Easees rolle blir dermed å utvikle ladeteknologien som muliggjør V2G-teknologi i samsvar med internasjonale standarder, forklarer maskinvaresjef Natassja Giske Kokonaski. – Dette vil være i form av en ny lader som kommer på markedet i løpet av 2024 som på en trygg og smart måte kan sende strøm fra bil til strømnettet, sier hun. Teknologien er fortsatt ung, men i løpet av første halvdel av 2024 har partene planlagt å starte testing på en flåte av Polestar sine biler i Sverige.  – Slipper utbyggingskostnader og økt nettleie Langeland hos Easee tror teknologien potensielt kan endre hele måten strømnettet i verden fungerer på i dag. – Elbilene har en stor batteripakke som står parkert utenfor boligen store deler av døgnet. Ved å muliggjøre V2G og virtuelle kraftverk er det ikke utopisk å se for seg en fremtid hvor man ikke trenger å bygge ut strømnettet på «gamlemåten» med nye trafoer, kabler og grøfter. Det er omtrent en måned siden det regjeringsoppnevnte Strømprisutvalget la fra sin rapport. Den konkluderte med at en sikring av kraftoverskuddet gjennom en rask utbygging av strømnettet var viktigste grep for å sikre stabile strømpriser i framtiden.  Langeland tror V2G-teknologi potensielt kan erstatte noe av den tiltrengte utbyggingen. – Vi kan heller avlaste strømnettet gjennom smart teknologi og batterier. Da slipper man store utbyggingskostnader og økt nettleie for hver enkelt av oss, og vi kan unngå store sprang i strømprisen fordi færre vil bruke mye strøm samtidig, sier han. – Vi er stolte av å kunne bidra med vår ekspertise inn i et prosjekt som dette. V2G har det vært snakket om lenge, men det har vært utfordrende da man må jobbe tett med bilprodusentene. Polestar er innovative, har et sterkt fokus på bærekraft og ser at svært gode løsninger kan komme når man samler ekspertene og jobber sammen, avslutter han.
Easee og Polestar samarbeider om å utvikle V2G-teknologi, som lar elbiler forsyne strøm til strømnettet og boliger. Teknologien kan hjelpe med å avlaste strømnettet i perioder med høyt trykk og dyre strømpriser.  Prosjektet involverer også Svenska Kraftnät, Göteborg Energi Nät, Vattenfall Eldistribution og Chalmers University of Technology.  En ny lader som støtter V2G er under utvikling hos Easee og ventes å bli lansert i løpet av 2024.